ڕۆژی دووشەممە 19ی شوباتی 2024، بە ئامادەبوونی پ.د. ئیدریس محەمەد تاهیر هەرکی سەرۆکی زانکۆی پۆلیتەکنیکی هەولێر، و ژمارەیەک لە ئەندامانی ئەنجومەنی زانکۆ و مامۆستایان و ژمارەیەکی بەرچاو لە قوتابییان، سیمپۆزیۆمێک لەژێر ناونیشانی (ئەکادیمیست و سەرکردە کارگێڕییەکانی زانکۆی پۆلیتەکنیکی هەولێر باس لە ڕۆڵی یەکێتی قوتابییانی کوردستان لە مێژووی خەباتی نەتەوە نەتەوایەتیدا دەکەن) بەڕێوەچوو.
سیمپۆزیۆمەکە بە دەقیقەیەک وەستان بۆ گیانی پاکی شەهیدان و گوێگرتن لە مارشی نەتەوەیی ئەی ڕەقیب دەستیپێکرد دواتر سەرۆکی زانکۆ وتەیەکی پێشکەش کرد کە تیایدا بەخێرهاتنی ئامادەبووانی کرد و گوتی:
"ئەمڕۆ زانکۆی پۆلیتەکنیکی هەولێر بە شێوەیەکی تر یادی ئەو ڕۆژە مەزنە دەکاتەوە ڕۆژی 18ی شوبات یادی دامەزراندنی یەکێتی قوتابییانی کوردستان، ئەمڕۆ مامۆستایان و سەرکردە کارگێڕییەکانی زانکۆی پۆلیتەکنیکی هەولێر لەم یادەدا باس لە ڕووڵی خۆیان دەکەن کە لەنێو ئەو ڕێخکراوە مەزنەدا کاریان کردووە ، ڕێکخراوی یەکێتی قوتابیانی کوردستان کە لە 18ی شوبات پێش 71 ساڵ بە دەست پێشخەری سەرکردەی ڕۆحی نەتەوەی کورد بارزانی نەمر دامەزراوە، و 71 ساڵە ئەم ڕێکخراوە تێدەکۆشێ و خەبات دەکات جگە لە خەباتکردن بۆ دەستکەوتەکان و پێداویستی پەروەردە و خوێندن بۆ قوتابییان ، ڕێکخراوی یەکێتی قوتابیانی کوردستان ڕێکخراوێک بووە لەگەڵ شۆڕش خەباتی کردووە لە پێناو پاراستنی نەتەوە و زمانی کوردیدا.
بەڕێزان ڕێکخراوی یەکێتی قوتابییانی کوردستان لە درێژەی خەباتیدا چەندەها شەهیدی داوە و نموونەی هەرە گەورەشمان لەیلا قاسمی تێکۆشەر بووە کە قوتابی بوو لەبەشی زمانی کوردی لە زانکۆی بەغدا ئەم ئافرەتە تێکۆشەرە یەکێک بووە لەوانەی کە بە دەستی ڕژێمی بعثي لە ناوچوو لە سێدارە درا ، ئەوەش نیشانەی ئەوەیە کە یەکێتی قوتابییانی کوردستان چ کاریگەرییەکیان هەبووە لهسهر دوژمنانی نەتەوەییمان ، و خەباتێکی مێژووییان هەیە لە بابەتی نەتەوە سازیدا. جگە لە بابەتی نەتەوەسازیدا ئەمڕۆ ئێوە چەند مامۆستایەکی زانکۆ دەبینن کە سەرکردایەتی زانکۆیەکی وەکوو زانکۆی پۆلیتەکنیکی هەولێر دەکەن کە سەرکەوتوو بوونە لە بواری زانستەکەی خۆیاندا هەم لە بوارە کارگێڕییەکانی زانکۆدا ئەوەتا یاریدەری سەرۆکی زانکۆ و ڕاگری کۆلێژەکان مامۆستایان پڕۆفیسۆرەکان کە ئەندامی ئەم ڕێکخراوە بوونە ئەمڕۆ ئەم زانکۆیە بەڕێوەدەبەن ئەوەتا ڕۆڵی یەکێتی قوتابیانی کوردستان هەم ڕۆلی لە بابەتی نیشتمان پەروەری و هەم ڕۆڵی لە پێگەیاندنی مامۆستا و پرۆفیسۆر و ئەکادیمست و سەرکردەی کارگێڕی.
لە کۆتاییدا دووبارە پیرۆزبایی لە قوتابییان و لە ئەندامانی یەکێتی قوتابییانی کوردستان و لە سکرتێر و ئەندامانی سکرتاریەتی یەکێتی قوتابییانی کوردستان دەکەین ئومێد دەکەین ئەو ڕێکخراوە بە گیانی نەتەوایەتی و نیشتمانپەروەری بەردەوام بێت لە کارە ڕێکخراویەکە و ئاوا ئەندام و سەرکردەی کارگێڕی و مامۆستای بە توانا لە ناو زانکۆکاندا پێ بگەیەنێت".
دواتر دەست کرابە پێشکەشکردنی بەرنامەی سیمپیۆزیۆمەکە بەبەشداری هەر یەکە لە بەڕێزان ئەندازیار حوسێن تۆڤی مۆدەرەیتەر، پ.ی.د. بۆتان مەجید ئەحمەد یاریدەدەری سەرۆکی زانکۆ بۆ کاروباری زانستی و خوێندنی باڵا، پ.ی.د موراد شێروانی ڕاگری کۆلێژی تەکنیکی تەندروستی و پزیشکی هەولێر، د. شێرزاد مەهدی سەرۆکی بەشی بازاڕگەری نێودەوڵەتی و زمان و د. نزار نزاری مامۆستا لە زانکۆی پۆلیتەکنیکی هەولێر پێشکەش کرا کە تیایدا بە ڕوونی باسیان لە ڕۆڵ و کاریگەرییەکانی ڕێکخراوەکە کرد لە پێگەیاندنی کادیر و سەرکردە کارگێڕیەکانی زانکۆی پۆلیتەکنیکی هەولێر لە لایەن ڕێکخراوی یەکێتی قوتابییانی کوردستان و مێژووی خەباتی نەتەوایەتی و ڕۆڵی ڕێکخراوەکە لە پێگەیاندنی کەسانی شارەزا و ئەکادیمیست و مامۆستای زانکۆ بۆ خزمەتکردنی زیاتری کوردستان.